Grootste vonds ooit by Mosambiekse grenspos | Maroela Media
Grootste vonds ooit by Mosambiekse grenspos
Converse All Stars deur Hadley1978 via Wikimedia Commons
Suid-Afrikaanse doeanebeamptes het meer as 14 000 paar seilskoene, met 'n geraamde straatwaarde van R11.3 miljoen wat nie verklaar is nie, by die Lebombo-grenspos gekonfiskeer.
"Dit is die grootste vonds met die hoogste waarde ooit by die Lebombo-grenspos," het die Suid-Afrikaanse Inkomstediens Sondag in 'n verklaring gesê.
Doeanebeamptes het Donderdag beslag gelê op 14 167 paar seilskoene, waarvan die helfte die handelsmerk Converse All Stars op het, nadat 'n vragmotor voorgekeer is. Die res van die seilskoene is Puma, Nike en Adidas, maar volgens die SAID is daar 'n moontlikheid dat van die skoene vervals is.
Die bestuurder het glo dokumente ingehandig waarin hy aanvoer die vragmotor en sleepwa is leeg.
Luther Lebelo, woordvoerder vir die SAID, het gesê die bestuurder het van die toneel gevlug en die polisie is op soek na hom.
"Die seilskoene word gehou hangende 'n verifikasie deur die verskeie handelsmerkeienaars," het die SAID bygevoeg.
Twee dood, 60 beseer in Limpopo-botsing
Motor beland bo-op vragmotor tydens ongeluk
Genugtig. Waarheen en hoe ver wou die man hardloop? net n grap hoor. Ek het altyd gewonder hoekom sulke items, veral klere en skoene, vernietig moet word? kan dit nie geskenk word aan die minder bevooregtes nie? Ek glo dit is n druppel in die emmer van wat werklik op straat tekoop is.